આ બધાંનું પરિણામ ગૃપ શરુ થયું તેના એક વર્ષમાં દેખાઈ આવ્યું. હું જ મારી રચનાઓને માઇક્રોફિક્શન છે કે નહીં, અને એથીય વધુ વાર્તા છે કે નહીં એ જાતે જ સમજતો થયો. અને એ અનુભવ મેં જીજ્ઞેશભાઈને કહ્યો પણ ખરો. વધુ એક લાભ એ થયો કે જ્યારે પણ ગૃપમાં થીમ કે પ્રોમ્પ્ટ અપાતો ત્યારે મિત્રો પોતપોતાની વાર્તાઓ રજૂ કરતાં. અલગ અલગ વિષયની રજૂઆત માણવા મળતી. જ્યારે એમ લાગતું કે એક થીમ પર બધી જ શક્યતા ધરાવતી વાર્તા આવી ગઈ ત્યારે એક મિત્ર નવી શક્યતા લઈ વાર્તા રચી સુખદ આંચકો આપતા. આમ વિચારશક્તિની ક્ષિતિજ વિસ્તરવા લાગી. ગૃપમાં જે સ્વસ્થ ચર્ચા અને દલીલો થતી તેનાથી પણ ઘણું શીખવાનું મળ્યું.